**Bod č. 7**

**MESTSKÉ ZASTUPITEĽSTVO V STUPAVE**

Materiál na rokovanie

Mestského zastupiteľstva v Stupave

dňa 23 03. 2017

**Detské ihrisko – Kultúrny dom**

**Predkladateľ**: **Materiál obsahuje**: 1. návrh uznesenia

JUDr. Tomáš Muroň, v.r. 2. dôvodovú správu

prednosta MsÚ

**Zodpovedná:**

Mgr. Zuzana Lovíšková, v.r.

vedúca odd. všeobecnej a vnútornej správy

**Spracovateľka:**

Mgr. Zuzana Lovíšková , v.r.

vedúca odd. všeobecnej a vnútornej správy

**Návrh uznesenia:**

Mestské zastupiteľstvo v Stupave

**s c h v a ľ u j e**

nadobudnutie komponentov detského ihriska vrátane oplotenia, ktoré sa nachádza na pozemku parc. č. 295/20, za účelom jeho prevádzky, ako verejného detského ihriska mestom Stupava, a to formou darovacej zmluvy. Podmienkou uzavretia darovacej zmluvy bude doloženie dokladov zo strany vlastníka preukazujúce, že jednotlivé komponenty, ktoré sa nachádzajú na detskom ihrisku sú v jeho vlastníctve.

**Dôvodová správa**

Mestské kultúrne a informačné centrum Stupava uzavrelo 26. 10. 2006 nájomnú zmluvu s Materským centrom Fifidlo na prenájom nebytového priestoru v budove Kultúrneho domu na Agátovej ulici 16 v Stupave, nasledovnými dodatkami bola zmluva rozšírená o prenájom pozemku pred kultúrnym domom, upravené ceny prenájmu a predĺženie nájomnej zmluvy do 26. 10. 2016.   
Nájomca, zastúpený pani Katarínou Prevendarčíkovou, bol telefonicky aj e-mailom upozornený na blížiacu sa dobu ukončenia nájomnej zmluvy, k navrhovanému osobnému stretnutiu však neprišlo. Nájomca bol taktiež písomne upozorňovaný na opakované neplnenie si povinnosti na úhradu faktúr za energie a prenájmu priestorov, ktorá vyplýva z nájomnej zmluvy. Nakoľko nájomca opakovane nepreberal písomné zásielky, bolo mu ich nakoniec nutné doručiť dňa 16. 1. 2017 v súčinnosti s mestskou políciou. Nájomca následne vyjadril vôľu darovať zariadenie detského ihriska mestu Stupava, s podmienkou zabezpečovania jeho ďalšej prevádzky. Na základe tejto informácie bola zástupkyňa materského centra pozvaná e-mailom zo dňa 3. 2. 2017 na pracovné stretnutie ohľadom dohovoru o spôsobe ukončenia nájomného vzťahu a zároveň bola požiadaná o dodanie podkladov potrebných pre vyhotovenie darovacej zmluvy a pre budúce prevádzkovanie ihriska mestom - špecifikácie jednotlivých predmetov, certifikátov k jednotlivým komponentom a ich ohodnotenie, nadobúdacie tituly. Zástupkyňa materského centra sa dostavila na pracovné stretnutie 1. 3. 2017, kde oznámila, že požadované dokumenty nevie dodať.

Vedenie mesta Stupava si uvedomuje nedostatok detských ihrísk v meste, snahou mesta nie je rušiť existujúce detské ihriská. Naopak, snaží sa každoročne v meste budovať nové bezpečné a certifikované detské ihriská. Mesto Stupava je však povinné dbať o bezpečnosť detí a rodičov pohybujúcich sa na mestských detských ihriskách. Na ihriskách v správe mesta Stupava sú umiestnené výhradne certifikované konštrukcie pre hru detí, prebieha na nich pravidelná sezónna údržba (likvidácia odpadu, čistenie, kosenie), štyri krát ročne prevádzková kontrola a raz ročne zákonná kontrola zo strany dodávateľa certifikovaných konštrukcií.

Mesto Stupava poslalo dňa 15.03.2017 návrh darovacej zmluvy Materskému centru Fifidlo. Darovacia zmluva bude môcť byť zo strany Mesta Stupava však uzavretá iba v tom prípade, ak Materské centrum Fifidlo doloží doklady preukazujúce, že komponenty, ktoré sa nachádzajú na detskom ihrisku sú v jeho vlastníctve. Následne, po nadobudnutí vlastníctva k jednotlivým komponentom môže Mesto Stupava vykonať audit, ktorý určí či sú darované komponenty vyhovujúce z hľadiska bezpečnosti. Upozorňujeme aj na riziko, že audit môže ukázať, že darované komponenty sú nevyhovujúce a v tom prípade je potrebné počítať s finančnými prostriedkami na krytie nutných opráv, prípadne na nákup nových komponentov, aby sme zachovali ihrisko, čo je spoločným cieľom vedenia mesta ako aj poslancov MsZ.